Naujoji asmenvardžių rašymo tvarka. Ką reikia žinoti?

Šių metų gegužės 1 d. įsigaliojo Asmens vardo ir pavardės rašymo dokumentuose įstatymas, kuris nustato naujas asmens vardų ir pavardžių rašymo pagrindines taisykles Lietuvos Respublikos piliečio asmens tapatybę patvirtinančiuose dokumentuose, civilinės būklės aktų įrašuose ir kituose asmeniui išduodamuose oficialiuose dokumentuose.
Lietuvos Respublikos piliečio vardai ir pavardės rašomi lietuviškais rašmenimis, laikantis įstatymų, Valstybinės lietuvių kalbos komisijos nutarimų bei kitų teisės aktų ar rekomendacijų dėl asmenvardžių rašymo. Šie reikalavimai netaikomi tik išimtiniais atvejais.
Nuo gegužės 1 d. asmens dokumentuose leidžia įrašyti tiek asmenvardžius su Q, W, X raidėmis, tiek derinius, nebūdingus lietuvių kalbai, pavyzdžiui, dvi „n“ raidės.
Įsigaliojus įstatymui, asmenvardžius lotyniškos abėcėlės rašmenimis be diakritinių ženklų asmens dokumentuose gali rašyti:
· ne lietuvių tautybės Lietuvos Respublikos piliečiai ir jų vaikai. Asmens kita negu lietuvių tautybė, o kai rašomi vaiko asmenvardžiai – tėvų ar vieno iš jų tautybė, privalės būti nurodyta Gyventojų registre. Nelietuviškais rašmenimis galės būti rašomi tik tautinio vardyno asmenvardžiai pagal tautinės kalbos taisykles;
· Lietuvos Respublikos pilietis, kurio tėvų ar vieno iš tėvų pavardė dokumento šaltinyje įrašyta ne lietuviškais rašmenimis;
· Lietuvos Respublikos pilietis, kuris pasirenka sutuoktinio, kurio pavardė dokumento šaltinyje įrašyta ne lietuviškais rašmenimis, pavardę;
· Lietuvos Respublikos pilietis, kuris vardą ar pavardę įgijo užsienio valstybėje, kurioje gyvena ar gyveno, ir jie šiais rašmenimis įrašyti dokumento šaltinyje.
Nurašant ar perrašant asmenvardžius galės būti nurašomos tos raidės su diakritiniais ženklais, kurios yra lietuvių kalbos abėcėlėje, taip pat galės būti nurašomi papildomi ženklai – brūkšnelis, apostrofas, skliaustai, taškas.
Kur kreiptis, norint pakeisti vardą ar pavardę?
Dėl vardo ir (ar) pavardės keitimo pareiškėjas į Teisės, personalo ir civilinės metrikacijos skyrių gali kreiptis tiesiogiai, atvykęs į Civilinės metrikacijos įstaigą (Vilniaus g. 50, Anykščiai) arba elektroninio ryšio priemonėmis per MGVDIS (Metrikacijos ir gyvenamosios vietos deklaravimo informacinės sistemos) išorinį portalą.
Puslapis pasiekiamas adresu: https://mgvdisisorinis.registrucentras.lt
Informacija taip pat teikiama tel. +370 38151947 arba +370 38153030.

